प्रधानमन्त्री महिला कप क्रिकेट : प्रदेश १ समूह विजेता
कैलालीको धनगढीमा जारी प्रधानमन्त्री महिला कप क्रिकेटअन्तर्गत मंगलबार भएको खेलमा प्रदेश नं १ ले लुम्बिनी प्रदेशलाई ६७ रनले पराजित गरेको छ । जितसँगै प्रदेश १ समूह ‘ए’ को विजेता बनेको छ ।
काठमाडौँ — कैलालीको धनगढीमा जारी प्रधानमन्त्री महिला कप क्रिकेटअन्तर्गत मंगलबार भएको खेलमा प्रदेश नं १ ले लुम्बिनी प्रदेशलाई ६७ रनले पराजित गरेको छ । जितसँगै प्रदेश १ समूह ‘ए’ को विजेता बनेको छ ।पहिला ब्याटिङ गरेको प्रदेश–१ ले निर्धारित २० ओभरमा तीन विकेट गुमाएर ११४ रन बनायो । एक सय १५ रनको विजयी लक्ष्य पछ्याएको लुम्बिनी प्रदेशले ९ विकेटको क्षतिमा मात्र ४७ रन बनाउन सक्यो । प्रदेश–१ का लागि अप्सरी वेगमले सर्वाधिक ४४ रन बनाइन् । यस्तै काजोल श्रेष्ठले ४० तथा कप्तान रुविना क्षेत्रीले १५ रन बनाइन् । दोस्रो विकेटका लागि श्रेष्ठ र वेगमले ६२ रनको साझेदारी गरेका थिए । बलिङतर्फ लुम्बिनीका नेरी थापा, मधु डिसी र सरस्वती पुनले एक/एक विकेट लिइन् । एक सय १५ रनको विजय लक्ष्य पछ्याएको लुम्बिनीले ४७ रन मात्रै बनाउन सक्यो । लुम्बिनीका कुनै पनि खेलाडीले दोहोरो अंकको रन जोड्न सकेनन् । सरस्वती पुन र नितु भण्डारीले ९/९ रन बनाइन् । लुम्बिनीका तीन खेलाडी शून्यमा पवेलियन फर्किए भने तीन खेलाडी रन आउट हुन पुगेका थिए । बलिङतर्फ प्रदेश–१ का लागि कप्तान रुविना क्षेत्रीले तीन विकेट लिइन् । यस्तै, अलिशा खाडियाले दुई र संगिता राईले एक विकेट लिइन् । प्रदेश–१ की कप्तान क्षेत्री ‘प्लेयर अफ द म्याच’ घोषित भइन् । धनगढीको फाप्ला मैदानमा मंगलबार नै भएको अर्को खेलमा वाग्मती प्रदेशले कर्णाली प्रदेशलाई ७९ रनले पराजित गर्यो । वाग्मतीले निर्धारित २० ओभरमा ६ विकेट गुमाएर १३० रन बनायो । वाग्मतीका लागि कञ्चन श्रेष्ठले अविजित ४७ रन तथा हेलिशा गुरुङले २५ र अस्मिना कर्माचार्यले १६ रन बनाइन् । पहिलो विकेटका लागि श्रेष्ठ र गुरुङबीच ७२ रनको साझेदारी भएको थियो । बलिङतर्फ कर्णालीका दिव्या धामीले तीन, एन्जिला क्षेत्रीले दुई र निशा पराजुलीले एक विकेट लिइन् । एक सय ३१ रनको विजय लक्ष्य पछ्याएको कर्णाली १८.३ ओभरमा ५१ रनमै समेटियो । कर्णालीका लागि लक्ष्मी रिमालले सबैभन्दा बढी १४ रन बनाइन् । अन्य खेलाडीले दोहोरो अंकको रन बनाउन सकेनन् । दिपा रानाले ९ रन बनाइन् । बलिङतर्फ वाग्मतीका आरती विडारी र विपिशा शाहीले तीन/तीन तथा सोनी पाख्रिन, खुशी डंगोल र ज्ञानुका बस्नेतले एक/एक विकेट लिइन् । उक्त खेलमा वाग्मतीकी कञ्चन श्रेष्ठ ‘प्लेयर अफ द म्याच’ घोषित भइन् ।